《次袁尚书巫山十二峰二十五韵》
宋代·丁逢

半雨半晴山弄姿，湿云吹风不成痴。
蘼芜渐遍楚宫碧，葡萄未涨巴江迟。
西南大尹初涉境，山川效职加瑰奇。
翠屏窥窗故娟妙，松峦映掩相参差。
浮云击汰睨青壁，灵君一去今安之。
吟情浩荡隘宇宙，万景敢云骄莫随。
当年楚境半天下，孱王醉梦方昏疲。
珊瑚玉佩赤帝女，星髾羽盖蜺旌旗。
锡符赐荣岂无意，侍臣托讽褰帱帷。
尹今文采继骚雅，梦得诗魂羞竹枝。
吾行一百八盘上，鑽天但觉天云低。
荒荒野驿虎豹怒，阴阴岭树猿猱嬉。
危登险陟倦三伏，口呿背浃嗟胡为。
岂知舟行有奇观，山灵秘惜留归时。
青帘白舫夙已具，芒鞋布袜将从兹。
胸中邱壑未尘土，头上岁月从驱驰。
虽无胜具逐支许，尚有乐趣同周施。
何当投劾便归去，发船打鼓清江湄。
更催尺一唤公觐，同看二六浮修眉。
常山蛇阵想鱼腹，建溪龙焙倾蟇颐。
摊钱昼浪看三老，杖藜晚岸寻名缁。
昔人汶岭寄书帖，更歌蜀道先吁嘻，
未若尹外岳牧中丞疑，惠爱春江之赴沧海，
清明秋月之挂峨嵋。尽驱三峡波涛笔，
第入思齐访落诗。

作者简介：宋常州晋陵人，字端叔。孝宗乾道二年进士。金人遣乌林答天钖贺生辰，怙强骄倨，众愤莫能制，逢上书乞借上方剑斩之，孝宗嘉其材气可尚。累知安丰、盱眙二军，皆有政绩。仕终宝谟阁待制、知郴州。有《南征集》。